**ՀԵՆՐԻԿ ԲԱԽՉԻՆՅԱՆ**

**ՔԱՂԱՔԸ ՀԱՅ ՄԻՋՆԱԴԱՐՅԱՆ ԲԱՆԱՍՏԵՂԾՈՒԹՅԱՆ ՄԵՋ**

*Հայ միջնադարյան բանաստեղծության մեջ բազմիցս հիշատակվել ու պատկերվել է* քաղաք *երևույթը՝ թե՛ առհասարակ, թե՛ որոշակիորեն, ամենատարբեր համատեքստերում, տարաբնույթ իմաստավորմամբ ու նպատակադրումներով:*

Քաղաքը*, մասնավորապես ի դեմս Երուսաղեմի, սկսած Գրիգոր Նարեկացուց մինչև ուշ միջնադարյան բանաստեղծությունը, կիրառվել է իբրև երկնային Արքայության խորհրդաբանական նշանակ կամ խորհրդանիշ:*

*Հայաստանում քաղաքների ու քաղաքային կյանքի ծաղկումը, հիմք է հանդիսացել նաև բանաստեղծական երկերում պատկերելու որոշակի քաղաքներ՝ հայաստանյան թե արտերկրի: Դրանք, ըստ հարկի, ներկայացվել են պատմա-քաղաքական հանգամանքներում, ռազմական կամ տարերային աղետների պայմաններում: Ըստ այդմ, քաղաքների պատկերումը կատարվել է պատմողական-նկարագրական կամ ողբային պատումներով, երբեմն նաև հայրենասիրական հույզերի զեղումներով ու մտորումներով:*

*Պատմական թատերաբեմում հանդես եկած որոշ քաղաքներ միջնադարյան մի շարք քերթվածներում հանդես են բերվել նաև իբրև քրիստոնեական արժեհամակարգի (Երուսաղեմ, Կ. Պոլիս, Եդեսիա), այլև Հայոց աշխարհի, հայ ժողովրդի, նրա հոգևոր և աշխարհիկ իշխանությունների (Անի, Վաղարշապատ) խորհրդանիշներ: Ընդսմին, միջնադարյան բանաստեղծության մեջ* քաղաքը *կիրառվել է նաև այլաբերական տարաբնույթ իմաստավորումներով:*

*Այս թեման և հարակից այլ խնդիրներ են արծարծվում ստորև՝ ծավալուն նյութի պատմական ու հերմենևտիկական-մեկնաբանական քննությամբ:*

**ԽՈՐՀՐԴԱՆՇԱԿԱՆ ՎԵՐՆԱՔԱՂԱՔԸ**

*Միջնադարյան ինչպես արձակ, այնպես էլ չափածո տեքստերում, բնականաբար, ի սկզբանե հիշատակված են առավելապես Աստվածաշնչի միջոցով ավանդված քաղաքները, հատկապես քրիստոնեության բնօրրան Երուսաղեմը և նրա հոմանիշը հանդիսացող Սիոնը: Ըստ քրիստոնեական խորհրդաբանության, այդ սուրբ քաղաքն ունի նաև իր նախօրինակը՝ երկնային համարժեքը՝* **Վերին Երուսաղեմը** *(ինչպէս և* Վերին *կամ* ՆորՍիոնը*), որը խորհրդանշում է երկնային Արքայութիւնը: Այդ* երկնային քաղաքը *կամ* վերնաքաղաքը *Քրիստոսով նորակերտված երկնային Եկեղեցին է, որի օրինակով, Սուրբ Հոգու միջոցով, հաստատագրվել է երկրային Եկեղեցին, որպես Քրիստոսին հավատացողների համայնք, ինչպէս նաև կազմակերպություն և կառույց: Այստեղից էլ՝ Եկեղեցին բնորոշող* քաղաք *խորհրդանիշը:*

*Վերնաքաղաք խորհրդանիշի դրսևորումներն առկա են հատկապես Գրիգոր Նարեկացու Գանձարանում, որտեղ լավագույնս արտահայտվել է մեծ բանաստեղծի խորհրդաբանությունը: Այս համակարգի համաձայն,* Վերին Երուսաղէմ *կամ* Նոր Սիօն-*Եկեղեցին* երկնային քաղաք *է, որի որդիներն են հանուն հավատի զոհված սուրբ վկաները.*

Երանաւէտեալք անդր՝ ի Վերինն Երուսաղէմ…

վերնաքաղաքին որդիք նորոգ Նոր Սիօնի[[1]](#footnote-1):

 *(Երանութեամբ ավետված եք այնտեղ՝ Վերին Երուսաղեմում... Նորոգված Նոր Սիոն երկնաքաղաքի որդիներն եք):*

*Այդ խորհրդանշական* քաղաքի *հիմնադիրները Քրիստոսի սուրբ առաքյալներն են, որոնց դիմելով՝ բանաստեղծն ասում է.*

Քաղաք Աստուծոյ` զԵկեղեցի

եւ յարկ Բարձրելոյն հիմնացուցէք...

*(Աստծո քաղաքը՝ Եկեղեցին և Բարձրյալի բնակավայրը հիմնեցիք):*

*Մեկ այլ տեղ ներբողելով Եկեղեցուն՝ Նարեկացին հետևյալ կերպ է բնորոշում նրան.*

Անպարտելի քաղաք կամակար հրաշիւք.

քառակերպեան` ի մէջ տիեզերաց...

Քաղաք ապաստանի եւ տուն քաւութեան:

*(Աստծո կամարար հրաշքով կերտված քառակերպարանք անպարտելի քաղաք աշխարհում...**քաղաք ապաստանության և տուն մեղքերի քավութեան):*

*Իր ներբողյաններից մեկում Նարեկացին սրբազան* երկնաքաղաքի *որդի և ժառանգ է համարել սուրբ Հակոբ Մծբնացուն, որին գովերգելով՝ ասում է.*

Այս՝ որդի պերճալի՝ այնըր քաղաքի,

այս՝ ժառանգ պըճնեցեալ՝ այնմ Երուսաղէմի...[[2]](#footnote-2):

*(Սա՝ այն քաղաքի պերճալի որդի, սա՝ այն Երուսաղեմի զարդարված ժառանգ):*

*11-րդ դարի շարականագիր Սարգիս Սևանեցին ևս երկնային Արքայությունը հիշատակում է որպես սրբերի բնակավայր* քաղաք*.*

Ի քաղաք Տեառն զօրութեանց եւ ի քաղաք

Թագաւորին մեծի,

ուր ժողովք սըրբոցն են ի խաղաղութեան...[[3]](#footnote-3):

*(Տիրոջ զորությունների քաղաքում և մեծ Թագավորի քաղաքում, ուր սրբերի խմբերն են խաղաղության մեջ):*

*Երկնային Արքայությունը կամ դրախտը* քաղաք *խորհրդանիշով է ներկայացրել նաև Ներսես Շնորհալին իր հանելուկներից մեկում.*

Վեր արեւելք կայր քաղաք մի՝

 խիստ բարեւէտ եւ մըրգալի.

 բուրաստան մեծ ’ւ աղուոր այգի.

 գերիս յիւր մէջըն պիտէի[[4]](#footnote-4):

*Միջնադարյան մեկ այլ խոշոր բանաստեղծի՝ Առաքել Սյունեցու (մոտ 1349-1431)* Դրախտագիրք *կոչված երկում ևս* «աստուածատունկ դրախտը» *խորհրդանշվում է իբրև երկնքում կառուցված* քաղաք: *Ուշագրավ է, որ հեղինակի համոզմամբ, այդ* երկնային քաղաքում *Արարիչն իր իսկ արյամբ գնելով՝ մի առանձին տեղ է հատկացրել հայերի համար.*

Եւ ետ բնական զայն տեղն միայն Հայոց ազգիս՝ մեզ[[5]](#footnote-5):

*Ուշագրավ է նաև, որ բանաստեղծի կիրառած փոխաբերությամբ, եթե երկնային դրախտը* քաղաք *է, ապա երկիրը, ա՛յս աշխարհը* գյուղ *է: Եվ նա հակադրությունների երկար շարանով հանդիպադրում է այդ քաղաքն ու գյուղը.*

Յայդ օտար գեղդ ու աւազակք կու նեղացնեն զքեզ.

իսկ անդ ո՛չ գող ’ւ ո՛չ աւազակք այլ չ’երեւին քեզ:

Յայդ օտար գեղդ մահ տարաժամ գայ, դառնացնէ զքեզ.

իսկ յայն *քաղաքն* այլ մահ չըկայ. կենաց կայ յոյս քեզ...

 *Անգամ 18-րդ դարի բանաստեղծ Պաղտասար Դպիրը (1683-1768) մի տաղ է ձոնել* երկնաքաղաք *Երուսաղեմին («Առ Վերին Երուսաղէմ Եկեղեցին անդրանկաց»): Ընդ որում, նա վերջինիս գովերգում է սիրո երգերի ոգով ու ոճով, ինչպես.*

Հըրով քո գերիս, ո՜վ դու գերապայծառ երանեալ,

շըրջիմ, երերիմ, յոյժ դեգերիմ՝ կարի վարանեալ:

Ռահին քո յարակ կարօտանօք անձկայ ոգի իմ, սէ՜ր իմ...

Գեղեցկապարուն քո սըրահին խանդակաթ եմ ես, սէ՜ր իմ[[6]](#footnote-6):

*Այսպիսով,* վերնաքաղաք *խորհրդանիշը հարատևել է հայ քերթության մեջ՝ սկսած Գրիգոր Նարեկացուց մինչև ուշ միջնադար...*

**ՔԱՂԱՔՆԵՐԸ ՊԱՏՄՈՒԹՅԱՆ ԹԱՏԵՐԱԲԵՄՈՒՄ**

**Եդեսիան**

*11-12-րդ դարերում Հայաստանում քաղաքների ու քաղաքային կյանքի ծաղկումը, որ նպաստել է աշխարհիկ գրականության ծավալմանը, հիմք է հանդիսացել նաև ժամանակի թե՛ արձակ, թե՛ չափածո երկերում* իրական քաղաքի *պատկերման համար՝ իր բնությամբ, կառույցներով ու բնակչությամբ, պատմա-քաղաքական հանգամանքներում, ռազմական կամ տարերային աղետների պայմաններում: Ըստ այդմ,* քաղաքի *պատկերումը կատարվել է նկարագրական կամ ողբային պատումներով, երբեմն նաև հայրենասիրական հույզերի ու մտորումների զեղումներով...*

*Դեռևս Ոսկեդարում Մովսես Խորենացին իր Հայոց պատմության մեջ, այն է՝ պատմական արձակում, առաջինը լինելով,* քաղաքային պատկեր *է ստեղծել Երվանդակերտի նկարագրությամբ: Նույնպիսի պատկերներ է ստեղծել Ներսես Շնորհալին իր նշանավոր «Ողբ Եդեսիոյ» պատմական-ողբական բանքում, որի բուն նյութն է սելջուկ թուրքերի ասպատակմամբ Միջագետքի ծաղկուն քաղաք Ուռհա-Եդեսիայի առումն ու ավերումը (1144):*

*Բանաստեղծը, կիրառելով դիմառնության (բարառնության) հնարանքը, Եդեսիան պատկերել է անձնավորված, իբրև ողբացող* «որդեկորոյս, որբ եւ այրի»: *Այս պարագայում նա հետևել է աստվածաշնչյան Երեմիա մարգարեին, որն իր ողբերում ավերված Երուսաղեմը ներկայացրել է* «իբրեւ կին մի այրի լցեալ տրտմութեամբ» *(****Ողբք******Երեմեայ****, Ա, 1):*

*Անձնավորված Եդեսիայի շուրթերով Ներսես Շնորհալին նկարագրում է քաղաքի ու նրա շրջակայքի չքնաղ ու կենարար բնությունը.*

Ջուր կենդանի յինէն բըղխէր,

 զուարթածաղիկ բոյս յօրինէր,

 գետոց նըման վըտակ հոսէր,

 ըզբուրաստանս արբուցանէր,

 ծովն ի միջի իմ ծածանէր,

 քաղցրիկ օդովըն ծիծաղէր...

Սաղարթաբեր ծառովք ծաղկէր,

 առատագոյն պըտղաբերէր,

 տերեւախիտ հեզիկ շարժէր,

 հոտ անմահից յիւրմէ բուրէր,

 նարդոս, քըրքում ինձ ընձիւղէր

 վարդ, մանուշակ վերաբերէր,

 աոաւօտուն ցօղն իջանէր,

 ոսկենըման ճաճանչ փայլէր*[[7]](#footnote-7)*...

*Ողբում Եդեսիան պատկերվում է նաև իր հոյակերտ ու ամրակուռ շինություններով.*

Շուրջանակի պարառաւոր

 պարիսպ ածեալ՝ լայն եւ ամուր,

 աշտարակօք բարձր ահաւոր,

 իմաստապէս ’ւ արուեստաւոր,

 որպէս գըլուխըն դիպաւոր

 մակաւասար անջին բոլոր,

 հաստահեղոյս հիմամբ ’ւ ի խոր

 մահարձանօք պըսակաւոր,

 տունք եւ տաճարք զարմանաւոր,

 շինեալ ի գիրկս իմ շքեղաւոր...

*Այս նկարագրությունների բուն նպատակն էր առավել ցավագին հնչեցնել քրիստոնեական երբեմնի հզոր ու բարգավաճ քաղաքի ավերման ծանր իրողությունը և իր լսարանին արժանի ատելությամբ համակել քրիստոնեական քաղաքակրթության կործանիչ մահմեդական ցեղի հանդեպ...*

*Ներսես Շնորհալու անմիջական ազդեցությամբ ուշ միջնադարի բանաստեղծ Արիստակես Խարբերդցին գրել է Եդեսիային նվիրված մի ծավալուն ներբող[[8]](#footnote-8): Այս բանաստեղծը ևս Եդեսիան նմանեցրել է բազմազավակ մոր, որը, սակայն, ոչ թե ողբում, այլ սնուցում է իր որդիներին, ուստիև Խարբերդցին ավելի շատ անդրադառնում է Եդեսիո զավակներին՝ ի դեմս տեղի նշանավոր հայերի՝ գովաբանելով ու բարի մաղթանքներ հղելով նրանց...*

*Վերադառնալով Շնորհալու Ողբին, նշենք, որ բանաստեղծն այստեղ, դարձյալ անձնավորելով, ներկայացնում է նաև ժամանակի այն խոշոր քրիստոնեական քաղաքները, որոնց Եդեսիան, իբրև եղերամայր, հրավիրում է սգակցելու-ողբակցելու իրեն, համարելով նրանց իր սիրելի* «քորք եւ եղբայրք» և «հարսունք վերին առագաստի»: *Հիշատակվում են մասնավորապես* Երուսաղեմը, Հռոմը, Կոստանդնուպոլիսը, Ալեքսանդրիան *և* Անտիոքը*՝ ավերված քաղաքին սատարելու կամ նրա վրեժը լուծելու կոչով ու ակնկալությամբ:*

**Անին**

*Ներսես Շնորհալու Ողբում ոգեկոչվում են նաև իրենց վաղեմի փառքը կորցրած Հայոց քաղաքները: Հատկապես խոր ցավով է հիշատակվում, ավելի վաղ, Եդեսիայի ծանր վիճակում հայտնված Անին, որ նույնպես անձնավորված է, իբրև երբեմնի* «վայելչական հարսն»*.*

Բայց եւ ըզքեզ յայս հրաւիրեմ,

 արեւելեան քաղաքդ Անի՜,

 կըցորդ իմոյս լինել ձայնի

 եւ ըսփոփիչ տարակուսի,

 քանզի եւ դու երբեմն էիր

 վայելչական հարսն ի քօղի,

 մերձաւորաց՝ յոյժ ցանկալի,

 հեռաւորաց՝ փափագելի...

*Այնուհետև բանաստեղծը բավական հանգամանորեն նկարագրում է Բագրատունյաց փառավոր մայրաքաղաքի վայելչական անցյալը, երբ նրա թագավորը պանծալի* «նըստեալ յաթոռ՝ թագն ի գըլխի», *և երբ նա ծաղկում էր՝* «որպէս այգի ողկուզալի կամ ձիթենի՝ պըտղով ի լի»: *Այս դեպքում, ահա, քաղաքի պատկերումը թելադրված էր բանաստեղծի ներաշխարհում* հայրենյաց կործանված փառքի առթած հույզերի արտահայտման պահանջով:

*Եթե Շնորհալու պատկերած Եդեսիան առավելապես համընդհանուր քրիստոնեական արժեքներ խորհրդանշող քաղաք է, ապա Անին խորհրդանշում է Հայոց աշխարհը՝ իր փառապանծ անցյալով և ավաղելի ներկայով:*

*Ներսես Շնորհալուց հետո Անիին անդրադարձել են նաև այլ բանաստեղծներ: Այսպես, Մարտիրոս Ղրիմեցին (1620-1683) իր* «Պատմութիւն Ղրիմայ յերկրի» *չափածո երկում դառնորեն արձանագրելով հայկական պետականության անկման և հայության տարագրման տխուր իրողությունը, որպես թախծոտ, բայց և ոգեշնչող վերհուշ, հիշում է Հայոց մեծաշուք մայրաքաղաքը.*

Քաղաքըն մեծ Անի՜, մերս ազգի պարծա՜ն,

ի ծաղկաւէտ, հացուտ գաւառս Շիրակվան,

հայկածին զաւակաց տուն լեալ Շարայեան,

գահոյք թագաւորաց ցեղից Բագրատեան[[9]](#footnote-9):

*Մարտիրոս Ղրիմեցուց հետո Գրիգոր Օշականցին (1757-1799) մի ամբողջական մեծարժեք բանաստեղծություն է ձոնել Անիին[[10]](#footnote-10): Բանաստեղծն, իր իսկ վկայությամբ, իր շրջագայությունների ժամանակ եղել է նաև Անիի ավերակներում, քայլել է ավեր պարիսպների լայնքով ու երկայնքով և դիտելով երբեմնի շեն ու շքեղ ապարանքների ու տաճարների ավերակները՝ արտասվելով գրել է իր այդ ողբական բանքը: Հայոց մեծահամբավ մայրաքաղաքն այստեղ պատկերվում է իբրև երբեմնի հզոր հայկական պետականության պատվար.*

Համայն ազանց դու գովելի, քաղաքդ Անի՜ պանծացեալ,

ասպընջակա՜ն թագաւորաց եւ զօրաց՝ արդ մենացեալ,

իբրեւ այրի լըքեալ, թողեալ, կոխան ոտից ընկեցեալ:

Բընակիչք քո աշխարհ օտար հեռացան,

աւա՜ղ, տարագիր, տարագիր, ո՜հ:

*Այրիացած Անին մի ժամանակ* «դայեկաբար» *սնուցել է իր որդիներին* «գգուանօք», *ինչից և չար նախանձով լցված* «նետողաց ազգը» *զորագումար հարձակվել է նրա վրա, խորտակել նրա* «զգեղեցիկ եւ զբարձրաբերձ» *պարիսպները,* «զհոյակապ եւ զգմբէթեայ» *շինությունները. այդուհետև՝*

Օտարաձայն գոչիւն զօրաց խուժադուժ մինչ բարձրացան,

ձայն գուսանաց եւ նուագաց որդւոց քոց ի սուգ դարձան,

եւ օրհնութիւնք ժամերգութեանց յեկեղեցեայց լըռեցան...

 Ղամպարազարդ գահաւորակք եւ տաճարք քո մանկալիցք,

յորս վեհազինք եւ պայազատք էին ճոխք եւ հացալիցք,

այժմ անասունք տեղակալեալք՝ շըրջին ի քեզ քաղցրալիցք:

Բընակիչք քո աշխարհ օտար հեռացան,

աւա՜ղ, տարագիր, տարագիր, ո՜հ:

**Երուսաղեմը**

*«Ողբ Եդեսիոյ»ի հետևությամբ է գրված Ներսես Շնորհալու անմիջական հաջորդի՝ Գրիգոր Տղայի (1124-1193) «Բան ողբերգական վասն առմանն Երուսաղէմի» պատմական-ողբական բանքը[[11]](#footnote-11), որի նյութը Այուբյան սուլթան Սալահեդդինի բանակի զորությամբ Երուսաղեմի առումն ու ավերումն է (1187): Այս երկի մի զգալի մասում ևս կիրառված է դիմառնության հնարանքը: Այսինքն՝ ավերված Երուսաղեմը ևս խոսում է իբրև որդեկորույս այրի, որ ողբում է իր ծանրագույն վիճակը, արտահայտում իր խոկումները, զգացումները, իղձերը: Ի դեպ, ավելի վաղ, Ներսես Շնորհալին իր հեղինակած Ծննդյան տաղերից երկուսում[[12]](#footnote-12) արդեն անձնավորել էր «Դաւթի քաղաք» Երուսաղեմը՝ գրելով այսպիսի տողեր.*

Իսկ դու ընդէ՞ր ես խըռովեալ, Երուսաղէ՜մ,

եւ հակառակ քո փըրկութեանըդ վարանիս...

Դու խընդա՛ եւ զուարճացի՛ր, Երուսաղէ՜մ,

ուրախացի՛ր, բերկրեա՜լ, ցընծա՛, մայրաքաղա՜ք...

*Գրիգոր Տղայի Ողբում ևս անձնավորված Երուսաղեմը, ինչպես Եդեսիան, ձայնում է ի լուր աշխարհի, երկարորեն պատմում է իր մասին, իր անցյալի, իր աշխարհագրական դիրքի մասին և, որպես քրիստոնեության բնօրրան ու* Աստծո քաղաք, *ներկայացնում է իրեն՝ որպես* «ծիր եւ կէտ մէջ աշխարհին»:

*Հեղինակն իր անունից պատկերում է ավերված սրբազան քաղաքը՝ գործի դնելով այսպիսի ինքնօրինակ համեմատություններ.*

Այժըմ քաղաքն աստուածային,

 ուր գերեզմանն էր Յիսուսին,

 նըման եղեւ խանձող փայտին

 եւ որպէս խուղ մըրգապահին,

 որպէս ճընճղուկ նըստեալ լըռին

 ի վերայ տանըն տըրտմագին

 կամ՝ հաւալսան յանապատին

 եւ կամ՝ ըզբու յաւերակին:

*Այս անգամ ևս, ինչպես հատուկ է ողբերին, կորստյան մեծությունն ու ցավը առավել ազդեցիկ դարձնելու համար, պատկերվում է այն փառավոր ու երանելի վիճակը, որի մեջ է եղել սգացողն աղետից առաջ.*

Եւ որք առ իսըն մըտէին՝

 ի հոտ իւղոցըն նիրհէին,

 ի յիմ երկու ստեանցս ըմպէին

 կաթն եւ գինի, զոր բըղխէին

 եւ թէ եւ այլըս մըզէին՝

 ի յիւղ եւ մեղըր թըրմէին

 եւ որքան զիսըն ճըմլէին՝

 անոյշ հոտով հեշտանային:

*Երուսաղեմի բարգավաճ անցյալի նկարագրությամբ բանաստեղծը մեր առջև բացում է միջնադարյան քաղաքն իր եռուզեռով, գինեխումներով, երգ ու պարով ու խաղերով...*

*Երուսաղեմը՝ Գրիգոր Տղայի ողբական բանքում, ինչպես Եդեսիան՝ Շնորհալու Ողբում, առավելապես համընդհանուր քրիստոնեական արժեհամակարգը խորհրդանշող քաղաք է:*

*Դարեր անց, նույն պատմական իրողությանն անդրադարձել է նաև ուշ միջնադարի նշանավոր բանաստեղծ Ներսես Մոկացին (Բեղլու, Վանեցի. վախճ. 1625)[[13]](#footnote-13): Վերջինիս համար այդ հեռավոր պատմական անցքի գրական վերարտադրումն ամենևին ինքնաբավ հետաքրքրություն չի եղել, այլ որոշակիորեն զուգորդվել է ժամանակի քրիստոնեական աշխարհում և հատկապես Հայաստանում տիրող վիճակին: Մահմեդականության ծանր լծի տակ հեծող Երուսաղեմը որոշ չափով եղել է նաև համանման ողբերգական կացության մեջ հայտնված Հայաստանի խորհրդանիշը և ձեռք բերել հոգևոր հայրենիքի նշանակություն, մանավանդ որ դեռևս վաղ միջնադարից սկսած այդ քաղաքը դարձել էր Հայոց հոգևոր խոշոր կենտրոններից մեկը: Ըստ այսմ, թե՛ Գրիգոր Տղայի, թե՛ Ներսես Մոկացու նշված երկերն ունեն նաև որոշակի ազգասիրական երանգավորում:*

*Այդպիսին է նաև Ներսես Մոկացու կրտսեր ժամանակակից Մարտիրոս Ղրիմեցու «Ողբ Երեմիա մարգարէին» երկը, որ աստվածաշնչյան Երեմիայի հիշյալ ողբերի մի յուրօրինակ գրական մշակում է[[14]](#footnote-14): Այդպիսին են նաև նույն այդ ժամանակաշրջանում հանդես եկած Նիկողայոս Ստամպոլցու և Հակոբ Բաթուկենց Թոխաթցու (1573-1657/ 1663)՝ Երուսաղեմին նվիրված տաղերը[[15]](#footnote-15): Վերջինիս մեջ կարդում ենք.*

Ցընծութիւն ես դու աշխարհի համայն,

առաւել՝ Հայոց մեր ժողովըրդեան.

արանց եւ կանանց, ծերոց եւ մանկան,

սուրբ Երուսաղէ՜մ, քաղա՜քդ աննըման:

Երեք տաճար են աստ հիացական.

մեծին Յարութեան եւ Սուրբ Ծննդեան,

եւ Սուրբն Յակոբ փառաւորական.

սուրբ Երուսաղէ՜մ, քաղա՜քդ աննըման:

*Հավելենք, որ ժամանակի մեկ այլ նշանավոր բանաստեղծ՝ Երեմիա Չելեպի Քյոմյուրճյանը (1637-1695), հեղինակել է Երուսաղեմի սրբությունների մի գովերգություն, որն առանձին պատկերազարդ գրքույկով հրատարակել է իր իսկ հիմնած տպարանում[[16]](#footnote-16):*

*Վերջապես,**նշենք նաև, որ Պաղտասար Դպիրը գովերգել է ոչ միայն* Վերին, *այլև իրական, երկրային Երուսաղեմը, որին այլաբերել է իբրև* «սուրբ սիրամարգ ոսկէփետուր»...

**Հայրենի քաղաքներ**

*«Ողբ Եդեսիոյ»ում Ներսես Շնորհալին, Անիից բացի, փառազրկված հայրենի քաղաքներից հիշատակում է նաև հնագույն ոստան* Վաղարշապատը՝ *ցավագին բացականչելով.*

Ո՞ւր են գահոյք թագաւորի Վաղարշապատ քո քաղաքի:

*Վաղարշապատը**միջնադարում* *համարվել է* սուրբ քաղաք*, քանի որ կրել է իր մեջ Հայոց հոգևոր գահանիստ Էջմիածնի Սուրբ Կաթողիկեին, և ըստ այդմ մարմնավորել-խորհրդանշել է Հայոց ողջ հոգևոր և աշխարհիկ իշխանությունը, հայկական պետականությունը: Այդպես է այն պատկերված պատմագիր-բանաստեղծ Ստեփանոս Օրբելյանի (Սյունեցի. վախճ. 1305) «Ողբ ի Սուրբ Կաթուղիկէն» երկում, որի նյութն է 1299 թվականին մոնղոլական ասպատակմամբ Վաղարշապատի առումն ու Սուրբ Կաթողիկեի ավերումը:*

*Օրբելյանի Ողբում իր սրբությունից զրկված նախկին մայրաքաղաք Վաղարշապատը նույնպես հանդես է բերվում դիմառնաբար՝ իբրև ողբացող* Արքայուհի*.*

Նըման մեծի արքայուհւոյն,

այս ի՞նչ, այս ի՞նչ սուգ անհնարին[[17]](#footnote-17):

Արքայուհի-*Վաղարշապատը ևս իրեն ձայնակցելու է հրավիրում իր դուստրերին՝ Հայոց մյուս բոլոր վանքերին ու քաղաքներին...*

*Անձնավորված սուրբ Էջմիածին-Վաղարշապատի միջոցով բանաստեղծն արտահայտում է մայր հայրենիքում, Սուրբ Կաթողիկեի շուրջ հայության համախմբման, հայկական պետականության վերականգման ու զորեղացման դարավոր իղձը:*

*Ստեփանոս Օրբելյանից հետո այդ նվիրական իղձը փայփայած Առաքել Բաղիշեցին (մոտ 1380-1454) իր «Ողբ մայրաքաղաքին Ստամպօլոյ» պատմական բանքում համոզված ասում է, թե փրկարար ֆրանկ զորքերը՝*

Թագաւորեն յԷջմիածին՝ Վաղարշապատ սուրբ քաղաքին[[18]](#footnote-18):

*13-րդ դարում իր շրջակա վանքերով հանդերձ, բարգավաճել է Եկեղյաց գավառի* **Երզնկա** *քաղաքը: Այդ ծաղկուն ու վաճառաշահ քաղաքը տեսած վենետիկցի նշանավոր ճանապարհորդ Մարկո Պոլոն ասել է, որ այն* «Հայաստանի ամենապատվական քաղաքն է», *որտեղ կան բազում և բազմապիսի հմուտ արհեստագործներ[[19]](#footnote-19): Ի թիվս մի շարք գրական ու մշակութային գործիչների, այդ քաղաքից են ժամանակի խոշոր բանաստեղծներ Հովհաննես Պլուզ և Կոստանդին Երզնկացիները: Հովհաննեսը, որ գրել է քաղաքում ստեղծված «Եղբայրց միութեան» կանոնները, իր համաքաղաքացիներին ուղղված ամանորյա շնորհավորական ուղերձում այսպես է ներկայացնում իր սիրելի քաղաքը.*

«Բրգնայարմար եւ ճոխաձեւ հիացական, քաղաք հոյակապ եւ հռչակաւոր, արքայանիստ եւ տիեզերալուր յորջորջեալ Եկեղեաց…»[[20]](#footnote-20):

*Հիշենք նաև 1482 թվականին Երզնկայի ավերիչ երկրաշարժի առթիվ գրված ողբը (հեղինակ՝ Մըսկին Երեց Անուշպակցի), որտեղ խոր ցավով ու որոշ մանրամասներով պատկերվում է շքեղ քաղաքի կործանումն ու բնակիչների աղետալի վիճակը.*

Զայն գեղեցիկ աղջկունք եւ կին

վայրի եղունքն էին նըման,

գարնանաբեր ծաղկանց նըման

ներքեւ հողին թարշամեցան...

Հազար աւա՜ղ ըզԵզընկան՝

մէջ աշխարհիս է Հայաստան,

վաճառանաց էր օթեւան...

Բոլոր քաղաքն աւերեցաւ,

ի յանդընդոց երկիր շարժաւ... [[21]](#footnote-21)

*Հայոց հնագույն քաղաքներից է* Ամասիան՝ *երբեմնի Փոքր Հայքի, ապա և Պոնտական թագավորության կենտրոնը: Այս քաղաքին հայրենի չափով հյուսված մի ինքնօրինակ տաղ է ձոնել Մարտիրոս Ղրիմեցին՝ նկարագրելով նրա գեղաշեն կառույցներն ու փարթամ բնությունը.*

Ո՜վ դու վայելուչ քաղաք,

 լեռնամէջք կառոյցք գերակայ,

 շինուածք հրաշալի ունիս,

 որ անունդ է Ամասիա:

 Դղեակդ՝ անառիկ ամրոց,

 քարանձաւ լերանց վերայ կայ,

 քարհատ պահարանք գանձուց՝

 յօրինեալ ի Միհըրդատայ[[22]](#footnote-22):

*Ամասիայի հիմնադրման ժամանակներից այնտեղ ապրել են* «քաջատոհմ որդիք հայկազնեայ»: *Սակայն այդ վայելուչ քաղաքի տերն այլևս քաջարի հայկազունները չեն, որոնց ստեղծարար բազկով պիտի շատ ավելի շքեղանար ու բարգավաճեր այն: Եվ բանաստեղծը փայփայելով այդ երազանքը՝ դիմում է քաղաքին՝ պատկերելով նրա վերակառուցման իր տեսլականը.*

Թէ ինձ հըրաման լինէր՝

 կապէի կամուրջ քո վերայ

եւ նըշդարէնի ծառոց

 տերեւով ծածկոյթ սաղարթեայ...

Ներքին շատըրվան ծովակ

 շինէի սալից մարմարեայ.

յորդառատ աղբերց նըման

 խիտ առ խիտ բըխմամբ ցոլանայ...

*Բանաստեղծը երազում է նաև թուրքական լծի տակ հեծող հնագույն հայաքաղաքին տեսնել անհոգության ու զվարճանքի մեջ և այնքան է տարվում այդ բաղձանքով, որ քաղաքին ձոնված գովերգը վերածում է գինու երգի...*

*Փոքր Հայքի և Պոնտական թագավորության քաղաքներից է եղել նաև* Եվդոկիա-Թոքաթը*, որը 15-16-րդ դարերում ապրել է տնտեսական ու կրթական-մշակութային ծաղկուն կյանքով: Սակայն 1602 թվականին ջալալիներն ավերել են այն, և քաղաքի բնակիչներից շատերը բռնել են գաղթի ճանապարհը...*

*Թոխաթցի բազում բանաստեղծներից մեկն է Ղազար Թոխաթցին**(1550-1623), որը հորինել է հայրենի քաղաքին ձոնված գովերգ ու ողբեր («Գովասանք ի վերայ Թոխաթ քաղաքի», «Ողբ ի վերայ կոտորածին Թոխաթին» և «Ողբ ի վերայ սովոյն Թոխաթին»)[[23]](#footnote-23): Առավել արժեքավոր է Ղազարի համաքաղաքացի հիշյալ Հակոբ Բաթուկենց Թոխաթցու «Տաղ եւ ողբանք ի վերայ Եվդոկիա քաղաքին*» *ողբը, որ պատկերում է Թոխաթի առումն ու ավերումը[[24]](#footnote-24): Այս բանաստեղծը ևս, հակադրելու համար տխուր ներկան և երանելի անցյալը, նախ նկարագրում է ավերված քաղաքի նախկին բարեշեն վիճակն ու աշխույժ կյանքը՝ աստիճանաբար մեր առջև բացելով Թոխաթի համապատկերը՝ սկսելով քաղաքի գրաված աշխարհագրական դիրքից.*

Վայելչագեղ է նիստ քոյին.

ի մէջ երկու ձորամիջին

թիկունք տըւեալ ես դու դարին

եւ կու հայիս երես դաշտին:

Ի քէն բըղխէ ջուր աղբերաց,

ի չորս անկիւն քո տարածած,

անուշահամ՝ ի ծարաւեաց,

առոգանող՝ անդաստանեաց:

*Այնուհետև ներկայացվում են քաղաքի հրաշագործ եկեղեցիները,* «աղէկ» *տները,* «բարձրապարիսպ» *պալատները, չորս ամրոցները, «*բարեօք լի» *շուկաները, պանդուխտներին պատսպարող իջևանատները,* «գմպէթաձեւ» *բաղնիքները, շատրվանները, այգիները և այդ ամենը կյանքի կոչող բնակչությունը.*

Ծերք եւ տըղայք, կանայք, մանկունք

էին ի քեզ որպէս ծաղկունք,

պայծառ՝ մարմնով, ուրախ՝ սըրտիւք,

բընաւ չի կայր ի քեզ աղմուկ:

*Եվ ահա, վրա են հասնում աղետները. նախ* «սարսելի» *սովը, ապա՝ վայրագ ջալալիները, որոնք ավերում են շեն քաղաքը, թալանում են ու պղծում սրբությունները, սպանում ու գերեվարում բնակիչներին: Ողջ մնացածները մազապուրծ փախչում են ցիրուցան՝ թողնելով իրենց* «զինչսն զամենայն՝ հազիւ զմանկունսն առեալ՝ զերծան»: *Եվ հնչում է բանաստեղծի աղեկեզ ողբը.*

Թոխաթ քաղա՜ք աւաղելի,

քո ճոխութիւնդ յէ՞ր չ’երեւի,

արդ ես եղեալ դու ամայի

եւ նըշաւակ ամէն ազգի:

*Թոխաթցի մեկ այլ շնորհալի բանաստեղծ՝ Ստեփանոսը ևս ողբական բանք է գրել հայրենի քաղաքի առման ու ավերման առթիվ* («Ողբ ի վերայ Եւդոկիա մեծի քաղաքին»[[25]](#footnote-25)): *Բանաստեղծն այստեղ կատարում է «պտոյտ մը» Թոխաթի թաղերի մեջ՝ երանությամբ հիշատակելով մոտ մեկ տասնյակ թաղ՝ իրենց եկեղեցիներով, այլև գովերգելով քաղաքի* «առաքինի եւ գրակարդաց» *եկեղեցականներին ու վաճառականներին...*

*15-16-րդ դարերում ծաղկուն քաղաք է եղել նաև Հայոց հնամենի* **Ջուղան***, որը, սակայն, ավերվել ու գրեթե ամայացել է շահաբասյան ասպատակությունների ու բռնագաղթի հետևանքով (1604-1605): Այդ աղետալի իրողության արձագանքն է ժամանակի ողբագիր Հովհաննես Մակվեցու «Ողբ Հայաստանաց աշխարհի յԵրեւանայ եւ Ջուղայու» պատմաողբը: Հեղինակն այստեղ, առավել ընդգծելու համար կորստի մեծությունը, հոյաշեն հայաքաղաքը ավաղելով համարում է* «պարծանք Հայոց ազգիս» *և* *համեմատում Փարիզի հետ* («որ հանցըման էիր քան ըզՓարէզ Ֆըռանգսիսի»[[26]](#footnote-26)):

*Ջուղայի առմանն ու ավերմանն անդրադարձել է նաև դարի մեկ այլ ողբագիր՝ Դավիթ Գեղամեցին[[27]](#footnote-27): Ահա նրա պատկերած Ջուղան՝ աղետից առաջ.*

Ջուղա քաղաքն՝ ազնիւ շինւած,

քօշք եւ սարայքն՝ բարձրացուցած

եւ գունըզգուն ծաղկեցուցած,

նա հիացումն էր տեսողաց:

Եօթն ժամատեղ էր հաստատած,

եկեղեցիքըն՝ զարդարած,

բուրվառանին՝ ոսկեջըրած,

ծածկոցներըն՝ ոսկեթելած...

*Մինչդեռ աղետից հետո՝* «Ժամատեղին խափանեցաւ,պաշտօնէից ձայնըն հատաւ...»:

*Ավերված Ջուղային, շատ չանցած, փոխարինել է* Նոր Ջուղան*, որը կարճ ժամանակամիջոցում դարձել է հայկական խոշոր ինքնավար քաղաք: Այստեղ 1610-1670 թվականների ընթացքում կառուցվել են շուրջ մեկ տասնյակ եկեղեցիներ, ինչպես նաև Սուրբ Ամենափրկիչ վանքը... Սակայն Նոր Ջուղան ևս, հատկապես Նադիր-Շահի և վերջինիս հետևորդների օրոք ենթարկվել է դաժան կեղեքումների ու ավերածությունների: Պարսկահայ կամ Նոր Ջուղայի աշուղական դպրոցի նշանավոր ներկայացուցիչ Բաղեր-Օղլի Ղազարը մի ծավալուն ներբողական տաղ է նվիրել Նոր Ջուղային, որն այդ ժամանակ (1730 թ.) զարգացած արհեստագործության և միջազգային առևտրի շնորհիվ, փարթամ էր ու շեն.*

Արհեստով միջի մարդ՝ խոնարհով ան շատ,

 քսանչորս եկեղեցի, վանքն եւ անապատ,

 տէրտէր ու վարդապետ կանգնել հադրէհադ,

 նըրանց ժամ-պատարագն ըլնի եարըն Ջուղու...

 Սովդագարն բանի կայ, դուս գոն նաւերըն,

 կուշտացնի քօռ ու անգալ կաղերըն,

 գարունք լուսանայ, խոտ գոյ բաղերըն,

 բացուեն ծաղկունքըն գօլչարըն Ջուղու[[28]](#footnote-28):

*Բայց, ահա, 15-16 տարի անց ներբողագիր աշուղը ստիպված է եղել գրել խաղեր* «վասն աւերածոյ» *և* «վասն նեղութեան Ջուղայու»: *Անտեր-անտիրական է մնացել երբեմնի մեծահարուստ Նոր Ջուղան և այնքան է աղքատացել, որ քաղաքի երեխաները փողոցներն ընկած՝ ծախու քար են փնտրում... Նոր Ջուղայի ավերածությունը պատկերող խաղն ամբողջությամբ Արարչին ուղղված աղերսանք-հորդոր է՝ Հայոց վաճառաշահ քաղաքի վերակենդանացման ակնկալիքով:*

*Հատկապես ուշմիջնադարյան պատմաողբերում հիշատակվում ու պատկերվում են թշնամու սրի ճարակ դարձած Հայաստանի բազում այլ ծաղկուն ու շեն քաղաքներ: Բերենք միայն 16-րդ դարի մի անանուն հեղինակի Ողբի հետևյալ տողերը.*

Վանայ պատուական երկիրն շինութիւն բնաւ ոչ թողին,

 ո՛չ գեղ, ո՛չ քաղաք ասին, զամենայն հըրով այրեցին:

 Արճէշ շատ արիւն արին, զվանորայքն ամէն քակեցին,

 Սուսերն ի ձեռներն առին, զմիաբանքն ամէն սպանեցին:

 ԶԽըլաթ ’ւ Արծկէ ողբամ, որ զայգիքն ամէն կըտրեցին,

 այլ եւ Տարօնոյ երկրին արտորայքն ամէն այրեցին:

 Ողբամ զԲասենոյ երկիրն, որ հըրձիգ ըզնա արարին,

 եւ Կարնոյ մինչեւ ի Սիս զքրիստոնեայքն ամէն փախուցին...[[29]](#footnote-29):

*Միջնադարյան բանաստեղծները հայրենի քաղաքները ներկայացրել են ոչ միայն ողբերգով կամ գովերգով. նրանք երբեմն դիմել են նաև զավեշտին: Այսպես, Նաղաշ Հովնաթանը (166--1722) իր «Գովասանութիւն Երեւանայ քաղաքին» երգիծական տաղում բավական սրամտորեն «գովաբանում է» աղտեղության մեջ կորած, 17-րդ դարի աղքատիկ գավառաքաղաք Երևանը[[30]](#footnote-30)...*

**ԳԱՂԹԱՎԱՅՐԵՐԻ ՀԱՅԱՔԱՂԱՔՆԵՐ**

**Կոստանդնուպոլիսը**

*Միջնադարյան բանաստեղծության մեջ բազմիցս հիշատակվել ու պատկերվել են նաև հայկական գաղթավայրերի քաղաքները: Դրանց մեջ թերևս առաջնագույնն է Կոստանդնուպոլիսը: Ինչպես տեսանք, Ներսես Շնորհալին իր Ողբում ժամանակի խոշոր քրիստոնեական քաղաքների շարքում անձնավորել է նաև Կոստանդնուպոլսին, որին ևս եղերամայր Եդեսիան աղաչում է վրեժխնդիր լինել...*

*Վերևում հիշատակեցինք նաև Առաքել Բաղիշեցու «Ողբ մայրաքաղաքին Ստամպօլոյ» պատմական բանքը, գրված 1453 թվականին՝ թուրքական հորդաների ասպատակմամբ Կոստանդնուպոլսի առման և ավերման առթիվ: Մեծարժեք այս երկը բովանդակում է ավերված քաղաքի ողբը, այլև Կոստանդնուպոլսի և առհասարակ բոլոր քրիստոնյա ժողովուրդների ազատագրության վերաբերյալ հեղինակի խոհերն ու տենչերը:*

*Բյուզանդիայի մայրաքաղաքը ժամանակի քրիստոնյա աշխարհի խոշորագույն կենտրոնն էր, որտեղ գումարվել էին ընդհանրական Եկեղեցու երեք նշանավոր տիեզերական ժողովները, գործել էին խոշոր տաճարներ, հանդես էին եկել Եկեղեցու հայրերը... Ուստիև «քրիստոնեայ քաղաքակրթութեան սիրտը ներկայացնող դիւթական ու մեծաշուք Քաղաքի» (Արշակ Չոպանյան) անկումն այլակրոն ու վայրագ թուրքերի հարվածներից ծանրագույնս ցնցել է աշխարհի բոլոր քրիստոնյաներին, առավել ևս հայությանը, որ հեծում էր մուսուլման ցեղերի բռնության տակ:*

*Առաքել Բաղիշեցին վարպետորեն հյուսած իր աշխարհակոծ ողբին հրավիրում է մասնակցելու նաև Կոստադնուպոլսի փառավոր անցյալում հանդես եկած Եկեղեցու հայրերին, մասնավորապես Պոլսո հռչակավոր պատրիարք Հովհան Ոսկեբերանին* («արի եւ տե՛ս դու Ստամպօլ եւ վա՜յ կարդա՛ քո Աթոռոյդ»):

*Դիմելով աստվածաբան սուրբ հայրապետներին, որոնք ժամանակին օրհնաբանել են Կոստանդնուպոլիսը, ողբերգուն առաջարկում է օրհնանքը փոխարինել անեծքով, քանզի սրբազան քաղաքում արդեն* «փոխան ժամուն եւ զանգակին... նամազ կարդան»:

*Կոստանդնուպոլիսը եղել է նաև հզոր կայսրության մայրաքաղաք,* «փառք ծովու եւ ցամաքի», *ուստիև նրա անկումը «ողբում է» նաև քաղաքի հիմնադիր կայսր Կոստանդիանոս Մեծը, որի ողբին բանաստեղծը հրավիրում է մասնակցել նաև բյուզանդական ու հռոմեական կայսրերին...*

*Ողբերգուն դիմում է նաև կործանված քաղաքին՝ անձնավորելով նրան, որպես զոհված հարազատի, անվերջ ավաղումով կրկնում նրա անունը, մե՛րթ հին, մե՛րթ նոր հորջորջմամբ, և այդ կրկնություններն առավել մեծացնում են ողբի հուզական լիցքը, դարձնում այն ազդեցիկ ու վարակիչ.*

Բիւզա՜նդիա, Բիւզա՜նդիա, Ստամպօլ քաղա՜ք, Բիւզա՜նդիա,

 Կոստանդինու պօլիս կոչեալ, արեամբ լըցեալ, Բիւզա՜նդիա...

*Ժամանակի մեկ այլ բանաստեղծ՝ Աբրահամ Անկյուրացին ևս Կոստանդնուպոլսի առման և ավերման առթիվ գրել է մի արժեքավոր պատմական ողբ («Ողբ ի վերայ առման Կոստանդնուպոլսոյ»[[31]](#footnote-31)): Նա մանրամասն արձանագրել է պատմական փաստերը՝ սկսելով թուրքերի ռազմական գործողությունների նախապատրաստությունից և ավարտելով քաղաքի անկմանը հաջորդած որոշ դեպքերի նկարագրությամբ...*

*17-րդ դարի նշանավոր բանաստեղծ Երեմիա Չելեպի Քյոմյուրճյանը, որին հիշեցինք վերևում, իր «Պատմութիւն համառօտ ԴՃ տարւոյ օսմանցոց թագաւորացն»* *չափածո պատմական երկում[[32]](#footnote-32), բնականաբար, անդրադարձել է Կոստանդնուպոլսի առմանը: Այստեղ նա դառնորեն ողբում է, քանզի բարբարոսների ձեռքն անցած այդ քաղաքը եղել է* «նախկին տուն հաւատոյ», «անդրանիկ ի կրօն ’ւ ի կարգն»: *Նա նախ գովերգում է Պոլիսը, համեմատում Արևելքի ու Արևմուտքի բոլոր նշանավոր քաղաքների հետ և գերադասում է այն թե՛ որպես քրիստոնեության բնօրրան ու կրթական կենտրոն և թե՛ որպես* «յաղթող եւ պերճ» *Բյուզանդական կայսրության հռչակավոր մայրաքաղաք: Քյոմյուրճյանն, անշուշտ, Բյուզանդիայի մեջ տեսել է նաև* հայության պատվարին, *ուստիև վերջինիս խորտակումն անչափ ցավալի է նրա համար: Վայ տալով կործանված Բյուզանդիային՝ նա ասում է.*

Զիմաստութիւնդ ֆռանկն էառ,

ըզտէվլէթըդ տաճիկ ապռեալ:

*Այսինքն՝ իմաստությունդ եվրոպացին վերցրեց, հարստությունդ թուրքը թալանեց:*

*Քյոմյուրճյանի լավագույն երկերից է նաև* «Ստամպօլոյ պատմութիւնը»[[33]](#footnote-33): *Սա պատմական-գեղարվեստական բնույթի ընդարձակ չափածո (հայրենի չափով) տեղագրություն է, որտեղ պատկերված է ժամանակի Պոլիսն՝ իր սոցիալ-տնտեսական կյանքով, կենցաղով, սովորույթներով, էթնիկական կազմով, մեծ ու փոքր կառույցներով: Տպավորիչ են հատկապես Պոլսի շրջակա բնության նկարագրությունները...*

*Քյոմյուրճյանի ժամանակակից տաղասաց վարդապետ Հակոբ Սսեցին լինելով Կոստանդնուպոլսում՝ գրել է մի տաղ, որտեղ* *նկարագրելով քաղաքի եկեղեցիները, այժմ դարձյալ մզկիթի վերածված Սուրբ Սոֆիա տաճարի մասին ցավով ասում է.*

Այեայ Սոֆին այժըմ տաճկաց ճամին է,

փոխանակ զանգակին՝ մէզիներ կանչէ...[[34]](#footnote-34):

*Ի դեպ, իր մի թուրքերեն խաղում Սայաթ-Նովան ևս հիշատակել է Ստամբուլը, Այա Սոֆիան, այլև* Փադիշահի գահ*-սուլթանական պալատը.*

Մայրաքաղաք Ստամբուլի գովքն են անում.

Փադիշահի գահի մոտ է Այա-Սոֆիան[[35]](#footnote-35):

*Մեկ այլ խաղում էլ Սայաթ-Նովան հիշատակել է նաև Թուրքիայի* Բուրսա *քաղաքն ու նրա զբոսայգին* («լավ սազում է Բուրսայի զբոսայգուն՝ տարին յոթ անգամ պտուղ տվող ծառը»):

*18-րդ դարի խոշոր բանաստեղծ Պետրոս Ղափանցին Բյուզանդիոն-Կոստանդնուպոլսին ձոնել է տաղեր[[36]](#footnote-36), որոնցից մեկը խորագրել* «Զգարնանէ Բիւզանդիոյ, որ խորհրդաբար ակնարկի առ բնակիչս նորին». *Այսինքն՝ հայաքաղաք Կոստանդնուպոլիսը խորհրդանշում է հայրենիքն ու ժողովրդին: Հետևաբար, բանաստեղծը վերջինիս դիմում է ինչպես իր* վարդ*-հայրենիքին, որի ազատագրումն օսմանյան բռնատիրությունից դիտել է իր հայրենիքի ազատագրման համատեքստում.*

Ըզքեզ՝ խորշակ, զիս կարօտ քո չարչարէ,

 զօրէն ծովուց զայս կոյս, զայն կոյս հարհարէ...

Գարնան արե՜ւ եւ շաղաբեր առաւօ՜տ,

 խաւարացիր հո՜վ զովարար, հետազօտ,

 տապ եւ խորշակն եղեն արդէն մահամօտ.

 բացի՛ր, բացի՛ր, իմ կարմիր վա՜րդ աննըման,

գեղըդ՝ նըման արեգական վառ, վառման:

*Պոլսի, որպես հայության դարավոր պատմամշակութային օրրանի և հոգևոր հայրենիքի մի մասի, այսօրինակ այլաբանական և ջերմ քնարական պատկերումը նորություն էր մեր գրականության մեջ:*

*Կոստանդնուպոլսի 1778 թվականի երկրաշարժի ավերածություններին ողբական տաղերով անդրադարձել են ժամանակի աշուղներ Օհան-Օղլին և Ճերյան-Օղլու Մինասը: Բերենք երկու տուն վերջինիս տաղից.*

Եղբա՜րք, ասեմ ձեզի բան մի խըղճալի.

 անչափելի սըգով լըցաւ ըՍտամպօլ,

 Աստուած մեր մեղացըն խոլոռ նայեցաւ,

 քաղաքն հիմէն շարժեցաւ ըՍտամպօլ:

 Ո՞վ էր տեսեր այսպէս սքանչելի բաներ,

 ըՍտամպօլ չի մընաց քարաշէն խաներ,

 շատ վըճարանք փըլաւ, շատ անթիւ տըներ,

 յանկարծակի աւեր դարձաւ ըՍտանպօլ:

**Կաֆան**

*15-17-րդ դարում աշխույժ կրթական-մշակութային կյանքով էր ապրում* «Ծովային Հայաստան*» կամ* «Վերին Հայք» *կոչված Ղրիմի գաղթօջախը, հատկապես նրա կենտրոն Կաֆան (Թեոդոսիա):*

*1475 թվականին թուրքերը գրավել ու ավերել են այս ծաղկուն հայաքաղաքը. այդ առթիվ մի հիշատակարանային-ողբական բանք է հյուսել կաֆացի ողբագիր-տաղասաց Ներսեսը («Ողբ մայրաքաղաքին Կաֆայու»), որն արժեքավոր է հատկապես իբրև սկզբնաղբյուր[[37]](#footnote-37)...*

*16-րդ դարի իր 1583-1584 թվականներին Ղրիմում ծավալված ռազմա-քաղաքական անցուդարձերը և Կաֆայի նոր ավերումը թուրքական ասպատակությամբ նկարագրել է ժամանակի տաղասաց Հովհաննեսը* «Ողբ ի վերայ առման Կաֆայի» *պատմաողբում[[38]](#footnote-38)...*

*1560 թվականին Կաֆան և նրա շրջակայքն ամայեցրած ահավոր սովի առթիվ անվանի տաղասաց Վրթանես Սռնկեցին գրել է* «Ի վերայ Կաֆայու սղութեան» *բանքը՝ սարսափով արձանագրելով Ղրիմի ծաղկուն ու շեն քաղաքում սովի կատարած ավերածությունները, որոնց միացել էին թալանն ու կողոպուտը[[39]](#footnote-39):*

*16-րդ դարի մեկ այլ անվանի բանաստեղծ՝ Մարտիրոս Խարասարցին, երկար ժամանակ ապրելով Կաֆայում, մի գովերգ է ձոնել այդ քաղաքին*[[40]](#footnote-40)*՝ յուրաքանչյուր տունն ավարտելով «Աստուած թող շէն պահէ զԿաֆայ» մաղթանքով, որ նաև տաղի սկզբնատողն է: Նման կառուցվածքը բնորոշ է տաղասացի բանարվեստին: Նա մեր առջև բացում է Ղրիմի այդ վաճառաշահ քաղաքի պատկերը՝ բարվոք կյանքով ապրող իր բնակիչներով.*

Բոլոր պարիսպն, որ ի նմա կայ,

գերահըռչակ անուն նորա...

Դըռներն ամուր, որ ի նըմա,

եկեղեցիքըն՝ գերակայ,

զանգակներուն ձայնըն կու գայ.

Աստուած թող շէն պահէ զԿաֆայ:

Ճոխայ ամէն մարդ եւ խընդայ,

մանուկ եւ մեծ եւ երեխայ,

յերեսնուն լոյս թափեալ՝ ցոլայ.

Աստուած թող շէն պահէ զԿաֆայ:

Նաւն ի ծովէն շատ բարեօք գայ,

շուրջ վանքերօքն ուրախանայ,

որդիք մարդկան ի յուխտ կ’երթայ

Աստուած թող շէն պահէ զԿաֆայ:

*Տաղասացը գոհունակությամբ է նշում, որ*

Հայոց տուն է այժըմ Կաֆայ՝

ձայնն ընդհանուր յերկիր կերթայ:

*Ծնունդով Կաֆայից էր Մարտիրոս Ղրիմեցին, որի արժեքավոր գործերից է վերը հիշատակված «Պատմութիւն Ղրիմայ յերկրի» չափածո երկը: Այստեղ նա վկայել է, որ Անիի կործանումից հետո (1331) հազարավոր հայեր հաստատվել են Ղրիմի թերակղզում և* «ի Կաֆայ կացին սեպհական»:

*Մարտիրոս* *Ղրիմեցին ևս, ինչպես ժամանակին Ներսես Կաֆացին, դառնագին ողբացել է 1475-ին թուրքական ասպատակմամբ Կաֆայի առումն ու ավերումը.*

Աստանօր ի պատմել ճառս անկարանամ,

քանզի ճըմլի սիրտ իմ՝ եղեալ ի դողման.

զիա՞րդ կարայց հիւսել զբանս աւաղական

ի վերայ Կաֆայու քաղաքին առման:

Շըրջապատեալ եղեն զքաղաքն ամենայն

այլասեռ թըշնամիք՝ ծարաւիք արեան,

կըրճտեալ ատամամբք իբըր զչար գազան՝

գիշատել ըզգառինս գայլօրէն սպառնան...

Ամրոց կարծեալ պարիսպն, յոր մեք ապաստան,

հարեալ աւերեցին իսպառակործան[[41]](#footnote-41):

*Թոխաթի ավերումից հետո Կաֆայում հաստատված**Ստեփանոս Թոխաթցին իր հիշյալ «Ողբ ի վերայ Եւդոկիա մեծի քաղաքին» երկի վերջում հարկ է համարել գովաբանել Կաֆան, որն իր հյուրընկալ դռներն էր բացել նոր տարագիր հայերի առջև.*

Կաֆա քաղաք նըման դրախտի

’ւ յԵրուսաղէմ սուրբ քաղաքի,

մեծ Հըռոմայ ’ւ ըՍտամպօլի,

Շամայ, Համթայ ’ւ Եգիպտոսի:

Ամուր պարիսպ շուրջանակի,

բերդ մ’այլ ի մէջըն ֆըռանկի,

նաւըն բերէ հազար բարի,

ձըկունք ելնէ ազգի-ազգի:

Վանքեր բազում ’ւ եկեղեցի,

հովըն շըրջէ ըզջաղջընի,

տաճարք՝ նըման Սողոմոնի,

նաեւ հանգոյն սուրբ Սիոնի[[42]](#footnote-42):

*Իր մեկ այլ գործում Ստեփանոս Թոխաթցին գովերգում է Կաֆայի հայկական եկեղեցիների սպասավորներին[[43]](#footnote-43)...*

*Ղրիմի մի շարք հայկական եկեղեցիներին ու վանքերին գովերգեր ձոնած Վարդան Կաֆացին (1615-1712) հեղինակել է նաև «Օրհնութիւն ի վերայ Կաֆայու» վերտառությամբ մի տաղ[[44]](#footnote-44), որտեղ ոչ թե նկարագրում ու ներբողում է իր ծննդավայր Կաֆան, այլ ջերմեռանդորեն աղոթում է տեղի հայության համար...*

*Ժամանակի բանաստեղծության մեջ հիշատակված ու գովերգված են նաև Ղրիմի այլ հայաշատ քաղաքներ, ինչպես՝* Սուրխաթը, Ղարասուն, Բախչիսարայը, Կեզլովը: *Վերոհիշյալ տաղասաց Հակոբ Սսեցին որոշ ժամանակ լինելով Ղրիմում, նկարագրել է նաև հայաշատ Ղարասուն՝ յուրօրինակ ձևով պատկերելով քաղաքի բնությունը, կառույցները, հայկական եկեղեցիներն ու հայ հոգևորականներին[[45]](#footnote-45)...*

*Հիշենք նաև Վարդան Կաֆացու այն տաղը, որտեղ բանաստեղծը դիմելով Ղրիմի Սուրբ Խաչ վանքին ասում է.*

Դու ես ապաստան Ղրիմու Կաֆայի,

Ղարասու կոչեալ՝ բուրաստանօք լի,

այլ՝ արքայանիստ Պահչիսարայի,

դաշտաձեւ յերկրին օրհնեալ Կեզլովի,

այլ եւ՝ շըրջակայ մօտ գեղօրէի,

գլուխ ես կարգեալ եւ վանորէի,

պահապան կենաս ամենայն երկրի...[[46]](#footnote-46):

**Այլ քաղաքներ**

*Ինչպես* «Հայոց տուն» *է համարվել Կաֆան, այնպես էլ* «Հայոց քաղաք» *է համարվել ու հանդիսացել* Թիֆլիսը: *Նկարագրելով այս քաղաքը, ֆրանսիացի ճանապարհորդ Ժան Շարդենն իր հիացմունքն է հայտնել տեղի բնակչության բարետեսության մասին.* «Այստեղ ես չտեսա ոչ մի տգեղ դեմք, ինչպես կանանց, այնպես էլ տղամարդկանց մեջ»[[47]](#footnote-47):

*Նույն այդ ժամանակ է Նաղաշ Հովնաթանը գրել «Ի վերայ Գուրջստանայ գօզալներին» հանրահայտ գովերգական տաղը, որտեղ կարդում ենք.*

Գովեմ սըրտիւ ուրախական

 Թիֆլիզ քաղաքըն պատուական.

 խիստ գեղեցիկ են, սիրական

 Վըրաստանայ գօզալներըն...

 շէն Թիֆլիզի թաւադներըն...[[48]](#footnote-48)

*Հայոց երգն ու երաժշտությունն ինքնատիպորեն զարգացրած այդ քաղաքը ծնել է մի շարք բանաստեղծների և աշուղների, այդ թվում անզուգական Սայաթ-Նովային, որն ինքը վկայել է.* «Ծննդավայրս Թիֆլիսն է՝ Վրաստան երկրում»: *Մեկ այլ խաղում էլ ասել է.*

Վրաստան երկրում, Թիֆլիս քաղաքում

Սայաթ-Նովային սիրո ընկեր են ասում:

*Երգչի խաղերում առկա են նաև որոշ հիշատակումներ Թիֆլիսի թաղամասերի (Մեյդան, Իսանի Հավլաբար) ու բնակիչների վերաբերյալ* («թիֆլիսեցիները խոսքեր գիտեն ճարտար»): *Մի խաղ էլ նվիրել է Թիֆլիսի Մողնի թաղի վերանորոգված եկեղեցուն... Առհասարակ, Սայաթ-Նովայի եռալեզու ստեղծագործությունը Թիֆլիսի, նրա բարբառի, բառ ու բանի ու մթնոլորտի յուրօրինակ անդրադարձն է:*

*Հիշենք նաև Սայաթ-Նովայից հետո հանդես եկած աշուղ**Շամչի Մելքոյի (Գուլքանյանց) այն դաստանը, որտեղ նկարագրվում է 1795 թվականին Աղա-Մահմադի արշավանքի ժամանակ Թիֆլիսի առումն ու ավերումը.*

Քաղաքը որ ներս էկաւ հարիւր հազար ղըզըլբաշը,

 մէկ մէկումէն ջոգեցին ողջ մէտի ղօհում ղարդաշը,

 քահաններուն շունն էր ուտում, ոչ մինը չըմըտաւ նաշը,

 գիտի պէս արիւն էր գընում, բօստան էր աթմորդու լաշը.

 որդին մօրիցն էին խըլում, էր սուգ ու շիվան քաղաքիս:

 *Դառնորեն ողբալով հայրենի քաղաքի կործանումը, աշուղն արտահայտում է նաև իր ցավը, ափսոսանքն ու զայրույթը: Ահա, թե ինչ երանությամբ է նա հիշում երբեմնի շեն մայրաքաղաքը՝ մի քանի տողով վերակենդանացնելով կենսուրախ հին Թիֆլիսը.*

Ո՞ւր ին քաղքի ջոգած տըղերքն, որ դաստերով ման գուքէին,

 մէկ մէկու աղպէր ասելով՝ տես ի՜նչ սէրով ման գուքէին,

 քեթխուդա աղայ մարդիքը շախշուրներով ման գուքէին,

 ով որ կարողութիւն ունէր՝ նոքարներով ման գուքէին,

 նըրանցմէն մէ՛կն էլ չիմ տեսնում հիմի մէ նըշան քաղաքիս:

*Միջնադարում հարավարևելյան Եվրոպայում հաստատված հայության խոշոր կենտրոններ են եղել* Կամենիցը *(Կամենեց-Պոդոլսկ) և* Լվովը *(Լեմբերգ): Առաջինի վերաբերյալ մի անանուն տաղասաց, այդ հայկական գործուն օջախի ինքնության պահպանման բաղձանքով, հյուսել է մի բավական տպավորիչ տաղ, որ հարկ ենք համարում բերել ամբողջությամբ.*

Ո՜վ աստուածապահ քաղաքըդ մեծ՝ Կամենից,

ի քառից կողմանց պատեալ յորդահոս վըտակից,

անառիկ ամրոց շինեալ ի վերայ վիմի,

օրհնութիւն աստուածային ի քեզ ծաւալի:

Ազգ հայկազեան զարմի, որ ի քեզ բնակի,

հաստատեալ յուսով, սիրով սուրբ Լուսաւորչի,

պահեսցէ Տէր հաստատուն եւ անշարժելի,

պայծառ, լուսաւոր դիմօք եւ անդըրդուելի,

արգոյապատիւ պերճմամբ բարգաւաճելի,

շքեղազարդութեամբ փայլեալ, որ կան ի մարմնի:

Տիրամա՜յր ամենասուրբ Աստուծածին,

բարեխօսեա՛ Միածնի՝ վասն այս քաղաքի,

մանաւանդ՝ փոքրիկ հօտի հայկական զարմի,

որ կան հաստատեալ սիրով Փըրկչին Յիսուսի[[49]](#footnote-49):

*Հիշատակելի է նաև Լվովին ձոնված տաղը[[50]](#footnote-50), որ հեղինակել է 16-րդ դարի հայ բանաստեղծության նշանավոր դեմքերից մեկը՝ Մինաս Թոխաթցին (ծնվ. 1510):*

*Թոխաթցի մեկ այլ տաղասաց՝ Խաչատուրը, հայրենի քաղաքի ավերումից հետո անցել է Կոստանդնուպոլիս, ապա Կաֆա և այնուհետև հայտնվել է* **Վենետիկում***: 1614-ին նա* «ի վերայ ծովու եւ ի մէջ նաւի» *գրել է «Պատմութիւն Վենետիկ քաղաքին»* *չափածո ուղեգրությունը[[51]](#footnote-51), որն այդ ժանրի առաջին նմուշն է հայ բանաստեղծության մեջ: Այստեղ հեղինակը հաճախ գրավիչ պատկերներով և անմիջականությամբ նկարագրում է եվրոպական այդ մեծահամբավ քաղաքը, նրա կառույցները, բնակիչներին, նրանց նիստուկացը: Այս հայրենասեր հայի համար, որի հայրենիքը դարեր ի վեր պարբերաբար ավերվել է ու հեղվել իր ժողովրդի արյամբ, զարմանալի ու նախանձելի է եղել այն, որ՝*

հազար’ւ երկու հարիւր տարի,

որ Վենետիկըն շինեալ կայ,

չարկամաց ձեռք իսկի չ’անկեր,

եւ ոչ կըրակ հըրդեհեր զնա:

Զինչ որ ունի վաղուց հետէ

եւ ի պապանց մընացեալ կայ,

ամէն տարի կու յաւելնայ,

եւ ոչ մէկ փող կու պակասէ:

*Վենետիկցիների սովորույթների և ապրելակերպի որոշ կողմեր մեր ուղեգիր-բանաստեղծի համար ծիծաղելի և անընդունելի են եղել, սակայն, ընդհանուր առմամբ, նա հակամետ է եղել դեպի եվրոպական քաղաքակրթությունը, որը գովերգելով՝ ըստ էության, փայփայել է իր ժողովրդի զարգացման ու լուսավորման գաղափարը:*

*Խաչատուր Թոխաթցուց հետո գրվել են նաև այլ ուղեգրական բնույթի տաղեր, որոնց մեջ հեղինակները նկարագրում են իրենց տեսած բնակավայրերը, արտահայտում դրանց թողած տպավորությունը: Այսպես, գրիչ-տաղասաց Մինասն իր մի տաղում համառոտակի ներկայացրել է 1634 թվականին իր ուղևորությունը դեպի Եվրոպա՝ հատկապես անդրադառնալով* Բելգրադին: *Նա հետևյալ կերպ է գովերգում այդ լիառատ, բայց և աղքատաշատ քաղաքը.*

Ամէն դիհաց գովեալ է սա,

առատութեամբ բարիքն ի սմա,

խիստ աղքատաց տեղիք էր սա,

զոր եւ տեսաք աչօք մեր սա:

Այլ յիսնակաց տեղիք էր սա,

Դանոբ գետովն լըցեալ էր սա,

եւս առաւել ձուկն, որ ի սմա... [[52]](#footnote-52) :

*Հիշատակելի են նաև որոշ քաղաքների վերաբերյալ գրված պարսավական տաղերը: Նման տաղերով, ահա, Մարտիրոս Ղրիմեցին փնովել է* Ահյոլ(Ախելոյ) *և* Պուրղազ *(Բուրգաս) քաղաքները, որոնք անհյուրընկալ և անողորմ են եղել տարագիր հայության հանդեպ, և նրանց բնակիչները* «չար եւ դժնդակ» *են,* «անգութ եւ օտարատեաց» *և չունեն* «բարութեան նշան»[[53]](#footnote-53): *Հավելենք նաև, որ Ղրիմեցին հայատառ թուրքերեն պարսավական-երգիծական տաղեր է գրել՝ նվիրված Ռումինիայի* Բաբադաղ(Բաբադագ, այժմ՝ Տուլչեա շրջանում) *քաղաքին և* Վառնայի *բաղնիքներին[[54]](#footnote-54)...*

*Նոր Ջուղայի աշուղական դպրոցի նշանավոր ներկայացուցիչ Ղուլ Արզունին, որ երկար ժամանակ ապրել է Հնդկաստանում, իր երգերից մեկում պատկերել է բարոյապես քայքայված ու այլասերված* Կալկաթան*՝ ցավով նշելով նաև տեղի հայության արատավորվածությունը...*

 **ՔԱՂԱՔՆ՝ ԱՅԼԱԲԵՐԱԲԱՐ**

*Միջնադարյան բանաստեղծները* քաղաքը, *բացի խորհրդանշական իմաստավորումից, կիրառել են նաև այլաբերական տարբեր կիրառումներով: Այսպես, անտիկ աշխարհի խոշոր կրթական-լուսավորական կենտրոն* Աթենքը *փոխաբերվել է իբրև կրթության օրրան, ինչպես, օրինակ, Ներսես Շներհալու «Վիպասանութիւն» պատմական բանքի հետևյալ տողերում.*

Չեմ տակաւին ներկուռ բանի.

յԱթենականըն քաղաքի...

Յաթենացւոց քաղաքն երթեալ,

 զիմաստութեան ծաղիկս առեալ...[[55]](#footnote-55)

*Ուշագրավ է նաև* քաղաքի *հետևյալ այլաբերական կիրառումը, որ բխում է 13-րդ դարի նշանավոր բանաստեղծ Հովհաննես Պլուզ Երզնկացու (վախճ. 1293)՝ հոգու և մարմնի հակամարտության վերաբերյալ հայեցակարգից: Իր «Երկուսն ի մէկ տեղ բերած» բանքում նա մարդկային մարմինն այլաբերել է իբրև ամուր բերդ, որտեղ պահվում է հոգին իբրև գանձ. այդ բերդի հինգ դռները մարդու հինգ զգայարաններն են, որոնք պիտի փակ պահել, որ գողը* (սատանան) *և չարկամները* (գայթակղությունները) *չմտնեն և չգողանան գանձը: Մեկ այլ բանքում բանաստեղծն այն միտքն է հայտնում, թե.* «քաղաք առանց պարիսպ՝ հեծելի կոխ է», *իսկ մեկ այլ տեղ, խրատելով ադամորդուն, ասում է. Արարիչը* «երկու ականջ քեզ յօրինեաց, զերթ դուռն քաղքի»[[56]](#footnote-56):

*Հովհաննես Պլուզի նշված այլաբերության հիման վրա 16-րդ դարի բանաստեղծ Հովասափ Սեբաստացին իր մի քերթվածում պատկերում է մարդու մարմին-*քաղաքի *երկու տարբերակ, որոնցից մեկի դռները բաց են, մյուսինը փակված են* գող-չարկամների *առաջ.*

Մարդ է ի քաղաք նըման.

պարըսպած է անառական.

հինգ դուռն է այս քաղաքիս

զգայարանք, որ բաց կու կենան:

Չարկամըն այս քաղաքիս

սատանայ է, գող բընական,

 զոր դուռ որ ի բաց գըտնու,

գողանայ զգանձըս հոգեկան:

Այլ քաղաք տեսայ ամուր.

մէջըն գանձ էր անմահական.

հինգ դուռն ամուր էր փակած,

եւ չարկամքն ի դէմ կու դողան[[57]](#footnote-57)...

*Այս նույն տրամաբանությամբ է հյուսված նաև Պաղտասար Դպիրի այն տաղը, որտեղ հեղինակը մեղքերից քայքայված իր անձը ներկայացնում է* «ի թշնամեաց պատերազմէն» *ավերված* քաղաքի *փոխաբերությամբ.*

 Հիմունք նորին քայքայեցան, բոլոր պարիսպք նորա անկան,

 քար ի քարի վերայ ուրեք թէ գըտանել նայիս՝ ոչ կան, աւա՜ղ....

*Որոշ գեղեցկաշեն ու ճոխ քաղաքներ միջնադարյան մեր սիրերգուների համար համեմատության եզրեր են դարձել՝ սիրելի կանանց և նրանց բարեմասնությունները գովերգելու համար: Այսպես, մեր առաջին սիրերգու Կոստանդին Երզնկացին սիրած կնոջը պատկերում է նաև* «քաղաք Չինումաչին» *փոխաբերությամբ[[58]](#footnote-58): Իսկ Հովհաննես Թլկուրանցին իր գեղեցկուհուն կոչում է* «քաղաք Խութայ, Չինումաչին ու Պուրսայու բերած պաշար», «աղուոր քաղաք, բարձր ու ամուր բերդ»: *Ահա և այդ գեղեցկուհու համբույրի ու վարսերի «գինը».*

Պագ մի յերեսէդ աժէ զԵզընկան,

ԶՀապաշ ու զԵաման, զՏիլ ու զՀընդուստան,

Երկու վարսդ է գին Չինի եւ Խութան,

Պուլղար ու զԸստմբօլ ու շահրի Եազտան[[59]](#footnote-59)...

*Մեկ այլ անվանի սիրերգու՝ Նաղաշ Հովնաթանն իր գեղեցկուհուն համարում է* «Քաղաք Խաթայի, Մոսկով» *և որպես առավել զգայական սիրո երգիչ, գովերգելով սիրուհու ծոցը, ասում է.*

Ծոցըդ կայ երկու քաղաք զառնըշան.

մէկն Ըսպահան է եւ մէկըն՝ Քեաշան...

*Մեկ այլ տաղի մեջ էլ իր գեղեցկուհու կրծքի շքեղությունը մատնանշելու համար այն համարում է* «Ֆռանգստան շէն քաղաք», *այլև Հաշտարխանից (Աստրախան) նոր եկած* «բեռն-բարխանայ»[[60]](#footnote-60):

*Բազում* քաղաք-*փոխաբերություններ կան հատկապես մեր խոշորագույն սիրերգուի՝ Սայաթ-Նովայի* *սիրային գովերգերում: Մի սիրերգում, որպես հեռավորություն այլաբերող քաղաքներ նա հիշատակել է Աֆղանստանի* Բալխ *և Միջին Ասիայի* Բուխարա *քաղաքները* («Խելքս թռավ, Բալխ ու Բուխարա հասավ»): *Տարբեր այլաբերական իմաստավորումներով զուգակցաբար կիրառել է նաև* Շամ*-*Դամասկոս *և* Հալաբ*-*Հալեպ *քաղաքանունները*

Չգիտեմ ո՞ւր փախչեմ սիրուհու պատճառով,

կքոչեմ Հալեպ կամ Դամասկոսում կթաքնվեմ...

Ամեն մարդ, կակաչի պես, մինչև մայրամուտ չի ապրի,

կանգ կառնի Հալեպում, Դամասկոս չի հասնի...

Հալեպի միջով անցա. քեզ մոտ Շամի համար եկա:

*Իր անզուգական Գոզալին և նրա բարեմասնությունները սիրերգուն իր եռալեզու խաղերում համեմատել է մի շարք քաղաքների, նրանց շքեղ կառույցների, ճոխ շուկաների ու մեծարժեք ապրանքների հետ, ինչպես.*

«Շիրազու շուշա *(ապակյա սափոր)* իս», «Շիրազու շուշումըն ածած նաբաթէ շարբաթըն դուն իս», «Շիրազում պատրաստված կանաչ սափոր ես», «Շիրազի, Շամախիի սափո՜ր»,«Խօրասնու Քալաթըն[[61]](#footnote-61) դուն իս»,«Խորասանի պողպատե թուր ես»,«Վենետիկի ընտիր ոսկի», «դու Մարանդի շուկա՜», «Թավրիզի ընտիր թիմաջ *(սեկ)*», «Ստամբուլի ջունայի՜ *(կերպաս)*», «մա՜թահ *(ապրանք)* Շահրադէլ[[62]](#footnote-62) բազարի», «դու՝ Բաղդադ», «Բաղդադի կռո՜ւնկ»:

*Ուշագրավ է, որ մի սիրերգում իր գեղեցկուհուն գովերգելու համար երգիչը հիշատակում է ոչ միայն Հնդկաստանը,* Արաղստան*-Իրաքը և հունական կղզիներ Կիպրոսն ու Քիոսը, այլև Պարսկաստանի* Ղում, Քաշան *և* Քիրման *քաղաքները.*

Թող քեզ մատաղ լինի ողջ Հնդկաստանը,

Ղումը, Քաշանը, Քիրմանն ու Արաղստանը.

մազիդ արժեքն են Կիպրոսն ու Քիոսը:

*Վերջապես, նշենք, որ* *սայաթնովյան երգերում փոխաբերաբար պատկերված է նաև «հազար թաղ ունեցող»* սրտի *կամ* սիրո քաղաքը, *որը մարդու ներաշխարհն է, զգացմունքներով հարուստ սիրող ու զգայուն սիրտը.*

«Փլված է սիրո քաղաքս», «Սրտիդ քաղաքը պատի՛ր քարուկրե շենքերով», «Ի՞նչ քաղաք է՝ ամեն կողմից ունի հազար թաղ»...

*Իր ինքնակենսագրական խաղում էլ Սայաթ-Նովան իբրև*«անհող քաղաք» *փոխաբերել է մայրական արգանդը*...

 *Այսպիսով,* քաղաքը *թե՛ վերացարկված, և թե՛ ընդհանուր ու որոշակի առումներով լայնորեն արտացոլվել է հայ միջնադարյան բանաստեղծության մեջ, դարձել պատմա-գեղարվեստական նկարագրության, ողբի, գովերգի ու պարսավի առարկա, իմաստավորվել իբրև այլաբնույթ խորհրդանիշ ու փոխաբերություն:*

1. Նարեկացու Գանձարանից մեջբերումները՝ ըստ մեր «Գրիգոր Նարեկացու Գանձարանը» աշխատության (Բեյրութ, 2016): [↑](#footnote-ref-1)
2. **Գրիգոր Նարեկացի**, Ներբող ի սուրբ Յակոբ Մծբնայ բան նուիրական գովեստի, «Մատենագիրք Հայոց», հտ. ԺԲ, Երևան, 2011, էջ 1004: [↑](#footnote-ref-2)
3. Օրհներգեր, 7-11-րդ դարեր, աշխատասիրությամբ Հ. Բախչինյանի, Երևան, 2013, էջ 294: [↑](#footnote-ref-3)
4. **Ա. Մնացականյան**, Հայ միջնադարյան հանելուկներ (V- XVIII դդ.), Երևան, 1980, էջ: [↑](#footnote-ref-4)
5. Այս և հաջորդ մեջբերումը՝ ըստ հետևյալ աղբյուրի. **Առաքել Սիւնեցի**, Դրախտագիրք. հրատարակեց Հ. Ն. Տէր-Ներսէսեան, Վենետիկ, 1956: [↑](#footnote-ref-5)
6. **Պաղտասար Դպիր**, Տաղեր, աշխատասիրությամբ Հ. Բախչինյանի, Երևան, 2007, էջ 168: Պաղտասար Դպիրից հետագա մեջբերումները ևս՝ նշված հատորից: [↑](#footnote-ref-6)
7. Շնորհալու Ողբից այս և հետագա մեջբերումները՝ ըստ հետևյալ աղբյուրի. **Ներսէս Շնորհալի**, Ողբ Եդեսիոյ, աշխատասիրությամբ Մ. Մկրտչյանի, Երևան, 1973: [↑](#footnote-ref-7)
8. Տե՛ս «Ուշ միջնադարի հայ բանաստեղծությունը ( XVI-XVII դդ.)», հտ. II, աշխատասիրությամբ Հ. Սահակյանի, Երևան, 1987, էջ 229-239: [↑](#footnote-ref-8)
9. **Ա. Մարտիրոսյան**, Մարտիրոս Ղրիմեցի, Երևան, 1958, էջ 145: [↑](#footnote-ref-9)
10. Տե՛ս **Հ. Ոսկեան**, Չորս հայ տաղասացներ եւ անոնց տաղերը, Վիեննա, 1966, էջ 110-112: [↑](#footnote-ref-10)
11. Տե՛ս **Գրիգոր Տղա**, Բանաստեղծություներ և պոեմներ, աշխատասիրությամբ Ա. Շ. Մնացականյանի, Երևան, 1972, էջ 244-333: [↑](#footnote-ref-11)
12. Տե՛ս **Ներսես Շնորհալի**, Տաղեր և գանձեր, աշխատասիրությամբ Ա. Քյոշկերյանի, Երևան, 1987, էջ 32-35: [↑](#footnote-ref-12)
13. Տե՛ս **Պ. Խաչատրյան**, Հայ միջնադարյան պատմական ողբեր (ԺԴ-ԺԷ դդ.), Երևան, 1969, էջ 280-293: [↑](#footnote-ref-13)
14. Այս Ողբի վերաբերյալ տե՛ս **Ա. Մարտիրոսյան**, Մարտիրոս Ղրիմեցի, էջ 34-42: [↑](#footnote-ref-14)
15. Տե՛ս «Ուշ միջնադարի հայ բանաստեղծությունը ( XVI-XVII դդ.)», հտ. I, աշխատասիրությամբ Հ. Սահակյանի, Երևան, 1986, էջ 364-366, 568-573: [↑](#footnote-ref-15)
16. Տե՛ս **Երեմիա Չէլէպի Քէօմիւրճեան**, Տեղեաց տնօրինականաց..., Կ. Պոլիս, 1678: [↑](#footnote-ref-16)
17. Օրբելյանի Ողբից մեջբերումները՝ ըստ հետևյալ աղբյուրի. **Ստեփանոս Օրբելեան**, Ողբ ի Ս. Կաթուղիկէն, հրատ. Կարապետ Կոստանեան, Թիֆլիս, 1885, էջ 51: [↑](#footnote-ref-17)
18. Բաղիշեցուց այս և հետագա մեջբերումները՝ ըստ հետևյալ աղբյուրի. **Առաքել Բաղիշեցի**, XV դ., աշխատասիրությամբ Ա. Ղազինյանի, Երևան, 1971: [↑](#footnote-ref-18)
19. Տե՛ս **Մարկո** **Պոլո**, Աշխարհի նկարագրությունը. Հրաշքների գիրքը, թարգմանությունը Արուսյակ Բախչինյան-Գրինոյի, Երևան, 2018, էջ 48: [↑](#footnote-ref-19)
20. **Է. Մ. Բաղդասարյան**, Հովհաննես Երզնկացին և նրա խրատական արձակը, Երևան, 1977, էջ 20: [↑](#footnote-ref-20)
21. **Տ. Պալեան**, Հայ աշուղներ, հտ. Ա, Իզմիր, 1911, էջ 108-110: [↑](#footnote-ref-21)
22. Տե՛ս **Ա. Մարտիրոսյան**, Մարտիրոս Ղրիմեցի, էջ 131-134: [↑](#footnote-ref-22)
23. Այդ ստեղծագործությունների բնագրերը հայտնի չեն. այս կապակցությամբ տե՛ս «Ուշ միջնադարի հայ բանաստեղծությունը (XVI-XVII դդ.)», հտ. I, էջ 706: [↑](#footnote-ref-23)
24. Տե՛ս **Պ. Խաչատրյան**, Հայ միջնադարյան պատմական ողբեր (ԺԴ-ԺԷ դդ.), էջ էջ 264-273: [↑](#footnote-ref-24)
25. Տե՛ս նույն տեղում,էջ 250-263: [↑](#footnote-ref-25)
26. Տե՛ս նույն տեղում,էջ 278: [↑](#footnote-ref-26)
27. «Ուշ միջնադարի հայ բանաստեղծությունը (XVI-XVII դդ.)», հտ. II, էջ 48: [↑](#footnote-ref-27)
28. Այս և մյուս աշուղներից կատարված մեջբերումները՝ ըստ հետյալ աղբյուրի. «Հայ աշուղներ. XVII-XVIII դդ.», կազմող Հ. Սահակյան, Երևան, 1961: [↑](#footnote-ref-28)
29. **Պ. Խաչատրյան**, Հայ միջնադարյան պատմական ողբեր (ԺԴ-ԺԷ դդ.), էջ 226-227: [↑](#footnote-ref-29)
30. Տե՛ս **Նաղաշ Հովնաթան**, Բանաստեղծություններ, Երևան, 1951, էջ 99-100: [↑](#footnote-ref-30)
31. Տե՛ս **Հ. Անասյան**, Հայկական աղբյուրները Բյուզանդիայի անկման մասին, Երևան, 1957, էջ 35-55: [↑](#footnote-ref-31)
32. Տե՛ս **Երեմիա Քյոմյուրճյան**,Պատմութիւն համառօտ ԴՃ տարւոյ օսմանցոց թագաւորացն, աշխատասիրությամբ Ժ. Ավետիսյանի, Երևան, 1982 (մեջբերումներն՝ այստեղից): [↑](#footnote-ref-32)
33. Տե՛ս **Երեմիա Քէօմիւրճեան**, Ստամպօլոյպատմութիւն, հրատ. Վ. Թորգոմեանի, հտ. Ա, Վիեննա, 1913 (մեջբերումներն՝ այստեղից), հտ. Բ, 1932, հտ. Գ, 1938: [↑](#footnote-ref-33)
34. **Ա. Սիւրմէեան**, Ցուցակ հայերէն ձեռագրաց Հալէպի Ս. Քառասուն մանկունք եկեղեցւոյ եւ մասնաւորաց, Երուսաղէմ, 1935, էջ 382: [↑](#footnote-ref-34)
35. Սայաթնովյան խաղերից այս և հետագա մեջբերումները մեր «Սայաթ-Նովայի բանաստեղծական ժառանգությունը» աշխատությունից են (Երևան, 2016, էջ 357): [↑](#footnote-ref-35)
36. Տե՛ս **Շ. Նազարյան**, Պետրոս Ղափանցի, Երևան, 1969, էջ 275-290: [↑](#footnote-ref-36)
37. Ողբը հրատարակել են Ն. Ծովականը «Սիօն»ում (1946, էջ 163-164) և Հ. Քյուրտյանը՝ «Բազմավէպ»ում (1957, էջ 83-84): [↑](#footnote-ref-37)
38. Տե՛ս **Պ. Խաչատրյան**, Հայ միջնադարյան պատմական ողբեր (ԺԴ-ԺԷ դդ.), էջ 132-136: [↑](#footnote-ref-38)
39. Տե՛ս «Ուշ միջնադարի հայ բանաստեղծությունը ( XVI-XVII դդ.)», հտ. I, 239-241: [↑](#footnote-ref-39)
40. Տե՛ս Նույն տեղում, էջ 170-172: [↑](#footnote-ref-40)
41. **Ա. Մարտիրոսյան**, Մարտիրոս Ղրիմեցի, Երևան, 1958, էջ 149: [↑](#footnote-ref-41)
42. Տե՛ս **Պ. Խաչատրյան**, Հայ միջնադարյան պատմական ողբեր (ԺԴ-ԺԷ դդ.), էջ էջ 262: [↑](#footnote-ref-42)
43. Տե՛ս «Ուշ միջնադարի հայ բանաստեղծությունը ( XVI-XVII դդ.)», հտ. I, էջ 511-516: [↑](#footnote-ref-43)
44. Տե՛ս նույն տեղում, հտ. II, էջ 157-162: [↑](#footnote-ref-44)
45. Տե՛ս նույն տեղում, էջ 273-276: [↑](#footnote-ref-45)
46. Նույն տեղում, էջ 168-169: [↑](#footnote-ref-46)
47. **Полиевктов М**., **Натадзе Г**., Старый Тифлис в известиях современников, Тифлис, 1929, с. 68. [↑](#footnote-ref-47)
48. **Նաղաշ Հովնաթան**, Բանաստեղծություններ, էջ 11: [↑](#footnote-ref-48)
49. **Ղ. Ալիշան**, Կամենից, Վենետիկ, 1896, էջ 184: [↑](#footnote-ref-49)
50. Տե՛ս «Ուշ միջնադարի հայ բանաստեղծությունը ( XVI-XVII դդ.)», հտ. I, էջ 460-462: [↑](#footnote-ref-50)
51. Տե՛ս «Պատմութիւն Փարէզի եւ Վեննայի, Պատմութիւն Վենետիկ քաղաքին», աշխատասիրությամբ Կ. Մելիք-Օհանջանյանի, Երևան, 1966, էջ 238 էջ 253-286: [↑](#footnote-ref-51)
52. «Ուշ միջնադարի հայ բանաստեղծությունը ( XVI-XVII դդ.)», հտ. II, էջ 311-312: [↑](#footnote-ref-52)
53. Տե՛ս **Ա. Մարտիրոսյան**, Մարտիրոս Ղրիմեցի, Երևան, 1958, էջ 110-111: [↑](#footnote-ref-53)
54. Տե՛ս նույն տեղում էջ 64: [↑](#footnote-ref-54)
55. **Ներսէս Շնորհալի**, Վիպասանութիւն, աշխատասիրությամբ Մ. Մկրտչյանի, Երևան, 1981, էջ 31, 97: [↑](#footnote-ref-55)
56. Տե՛ս **Ա. Սրապյան**, Հովհաննես Երզնկացի, ուսումնասիրություն և բնագրեր, Երևան, 1958, էջ 161-162, 206, 216: [↑](#footnote-ref-56)
57. **Հովասափ Սեբաստացի**, Բանաստեղծություններ, աշխատասիրությամբ Վ. Պ. Գևորգյանի, Երևոն, 1964, էջ 138-139: [↑](#footnote-ref-57)
58. **Կոստանդին Երզնկացի**, Տաղեր, աշխատասիրությամբ Ա. Սրապյանի, Երևան, 1962, էջ 135: [↑](#footnote-ref-58)
59. **Հովհաննես Թլկուրանցի**, Տաղեր, աշխատասիրությամբ Էմ. Պիվազյանի, Երևան, 1960, էջ 134, 155-156, 159: [↑](#footnote-ref-59)
60. **Նաղաշ Հովնաթան**, Բանաստեղծություններ, էջ 50-51, 64-65: [↑](#footnote-ref-60)
61. Քալաթը Խորասանին մերձ հոյակերտ ամրոց է: [↑](#footnote-ref-61)
62. Շահրադելը բացատրվում է քաղաք (շահր) Վոլգա (Ադել) գետի ափին: Բացատրվում է նաև՝ քաղաք Դելի: [↑](#footnote-ref-62)